  Виталий Пронин Толэз потыны шаерысьтымы уноезлы хозяйствоослы капчи уз йӧты. Куд-огез али ик чакла ни пудолэсь йырзэ кулэстыны. Турынэз жаляно!Та арнязэ зорытэк возиськиз ик. Но югдур воштӥськиз шуыны уг луы - уйпалан али ке но бусыосы техникаез пыртэмзы уг луы. Таин сэрен пудо сиён ичи дасямын - шаерамы котькуд йырлы шорлыдын 21,8 центнер сяна люкамын ӧвӧл. Толэз умой потон понна 25 центнер кулэ. Нош куд-ог ёросъёс сиёнтэк кылизы, шуыны луоз.- Туж синмаськымон ужасьёс но вань, - шуэ гурт удысъя но сиён-юонъя министрлэн воштӥсез Алексей Вихарев. - 16-тӥ сентябрез учконо ке, можгаос 30,4 центнер пудо сиён дасязы, каракулиноос - 29,7, шарканъёс - 28,3. Со дыре ик кезъёс, камбаркаос но сьӧлтаос мырдэм 16 центнерозь вуо. Сиёнзы алама. Куазь люкетэмен, сиён дасян технология сураськиз. Силосэз дасянлэн радыз воксё быриз - уноез сенажлы пӧрмоз. Тужгес начар кылиз турын. Сое хозяйствоос чакламлэсь 55 процентсэ сяна дасяны ӧз быгатэ. Нош турынтэк юн секыт йӧтоз. Таизтэк уго кунянъёс улыны уг быгато, мукетыз сиён сюлазы кугӟа. Таин сэрен пӧртэм висёнъёс кутско. Соин ик кытын но отын скалъёс, турынэз адӟылытэк, улоно луозы. Соин сэрен уногес саклык висъяськоз комбикормлы. Зэм, куд-огезлы та бадӟым шуккет луоз - кыдёкысь вайыны трос уксё кошкоз. Асьсэ дорын комбикорм поттӥсь юн хозяйствоос гинэ ке шат шугъяськонъёстэк толэз потозы. Ма, юнъёсыз сотэк но пудо сиён тырмыт дасян сярысь сюлмаськизы.Сиёнэн секыт югдур кылдэмен, Камбарка ёросысь «Дружба» хозяйство али ик малпа ни скалъёссэс 50 йырлы кулэстыны. Хозяйство лябгес уго. Ёросысь гурт удысъя управлениен кивалтӥсь Людмила Климовских верамъя, татын берло 2 арзэ ни ю-нянь воксё ӧз будэтэ. Трос аръем турынъёссы но дасо ар ӵоже выльдылэмын ӧвӧл. Но районысь «Нива» но «Родина» хозяйствоосын но пудо сиён дасянъя югдур синмаськымон ӧвӧл.- Уйпал ёросъёсын сярысь, милям бусыосмы ӝоггес куасьмизы - котыр луо уго. Котьма ке но ӝегатскыны муг сюриз: топливолы дун зол куртчылӥське, - шуэ Людмила Климовских. Тужгес секыт югдур кез ёросысь «Труженик», «Родник», «Союз» но «Свобода» хозяйствоосамы.Бере кыле КезВань ёросъёс пӧлысь туэ тужгес секыт йӧтэ кезъёслы. Татын кунянъёссэс сюдыны олокӧня арня ӵоже ни возь вылэ кусоен потало. Валтӥсь инженер но, зоотехник но палэнэ уг кылё - огшоры ужасьёсын оградын киязы саник куто.- Азьвыл аръёсы таӵезэ ӧм адӟылэ, - шуэ ас вакытаз Кез ёросысь гурт удысъя управлениен кивалтэм Алексей Вихарев. - Кезын нормалэсь 2,5 поллы уногес зор кисьтӥз. Бусыос пичиесь, трос шуръёс, нюлэсъёс. Ваньмыз та лудъёслы куасьмыны уг сёты. Нялтас вераса, Чупчи шур котырын - Глазов, Балезино, Яр, Кез палъёсын - котьку секыт вал улыны. Отын зор-кот ӵемгес усе. Туэ ар сое уката зол возьматӥз. Соин но вань ёросъёс пӧлын Кез таяз радэ юосты калтонын но, пудо сиён дасянын но тужгес лябез.Ужасьёссы ӧвӧл, уд шуы - берло дыре ёросэ егит специалистъёс но вуизы. Кезысь гурт удысъя управлениен кивалтӥсь Людмила Иванова верамъя, механизаторъёссы но гижысь-пиньысь ужаны дасесь. Нуналлы быдэ комбайнъёссэс бусые потто. Но лудэ пыдло пыремзы уг луы - выё, 2-3 тракторен кыскыса поттоно луо.- Ужаны быгатымтэенызы сэрен механизаторъёс но комбайнёръёс гаражын асьсэлы уж утчано луо, - шуэ Людмила Иванова. - Мылкыдзы но пуксе ни. Кутсамзылэсь уждунзы потэ уго. Ужзы ӧвӧл бере, коньдон но ӧжыт басьтозы.Тужгес секыт югдур «Труженик», «Родник», «Союз» но «Свобода» хозяйствоосамы. Татын скаллы быдэ 12 центнер но сиён дасяны ӧз быгатэ. Али ик учкыло ни умойгес ужась ёросъёс шоры, таослэсь басьтытэк уз луы, шуо. Но маин басьтозы меда? Лыдъяса потӥмы: вань хозяйствоосмы уборкалы но сиён дасянлы 77 миллион манетсэс быдтӥзы ни. Нош ыштэм урожаез 136 миллион манет тыр дунъяськомы. Озьыен, ог 200 миллион манет тӧлъя-буръя кошкиз. Нош сиёнэз палэнысь вуттыны ӧдъязы ке, хозяйствоос тол ӵоже эшшо золгес лябӟозы. Ми палан сотэк но юн хозяйствоос чиньыен лыдъямон гинэ. Лябъёсыз воксё медаз быре вал - таос понна сюлэм туж висе. Огзэ тодӥсько: ёросамы ог 150 йырлы пудомес кулэстоно луомы. Сотэк толэз уд поты. Йӧл сётӥсь скалъёсты гинэ кызьы ке утёно вал - таос 5 сюрс 700 йыр. Шаерамы 699 скал ферма но 1 сюрс 100 кунян гид.Гидъёс дасесь ӧвӧлПудо вандыны мылкыдъёс сярысь министерствоын тодытэк уг уло. Туннэ кужмысь вань пудоез возьытыны но луэ меда?- Сиён палэнысь басьтод, машиналы но бензинлы уксё быдтод - пудо вордон туж дуно усёз, - вера Алексей Вихарев. - Поттэм продукциед асдунзэ но ӧз берыкты ке, ныпъет вормонтэм луоз. Лябӟонтэм вылысь хозяйствоос ошпиоссэс быдтоно луозы. Экономикаез чаклан туннэ валтӥсь интыын. Толзэ потыны быгатӥзы ке, уксёзы луиз ке, отӥяз пудозэс йылтыны быгатозы.Тужгес секыт югдур шаерысьтымы 12 ёросын. Туннэ вераськонъёс ветло, таослы нимысьтыз юрттоно шуыса. Уйпалась хозяйствоос шоры но мукетгес синмын учкыны дыр вуэ ни кадь, лымшоръёсын оградэ султытоно ӧвӧл, шуо министерствоын.- Сюресъёс гинэ но уйпалан ӧвӧл, - вера Алексей Вихарев. - Комбикорм, эстӥськон, пуктӥськон материал вуттон дуно усе. Йӧлэз хозяйстволэсь палэнэ поттыны гинэ но шуг.Бускель улосвылъёсын кыдёкысь ёросъёссылы уногес юрттӥсько, соослы субсидиос уногес висъяло. Асьме шаерамы но та сярысь малпаськыны дыр вуэмын. Юнъёсыз ёросъёс сотэк но азинтӥськыны быгатозы. Соослы сотэк но совето вакытысен бадӟымгес саклык висъяськылӥз. Сюресъёсъя ик та зол шӧдӥське.Нялтас вераса, шаерамы 699 скал ферма но 1 сюрс 100 кунян гид. Дэри, Кизнер, Красногорск, Пичи Пурга но Сюмси ёросъёсын гинэ гидъёссы толлы дасесь. Мукетъёсыз бусы ужъёсын выемын, лэся. Тужгес секыт югдур Камбарка, Яр но Якшур-Бӧдья палъёсын.Туспуктӥз Александр Горбунов Теги: пудосиён тол ужпум  